Førerhunde fra Dansk Blindesamfund har fået papir på, at de er nogle af verdens bedste førerhunde. Buster her, er en af hundene, som for kan bryste sig af at være et pragteksemplar af en førerhund. Buster er førerhund for Tijana Westh, der til daglig arbejder som socialrådgiver. Hendes synsfelt er ved at snævre sig ind, og hun har kun fire procent tilbage af sit syn. Så Buster hjælper hende med at komme rundt. - Havde der været et hul i vejen, ville han stoppe. Så tænker jeg: Hov - hvad skete der lige der? Så beder jeg ham om at finde vej. Jeg vil sige "find vej", og så går han udenom, forklarer hun. Buster er en af de hunde, der har fået et internationalt certifikat på, at han lever op til de fineste standarder. For eksempel lystrer han hele 34 kommandoer, når han skal hjælpe sin ejer. For mange forstyrrelser på arbejde Tilbage fra dagens bytur har  Tijana Westh kun ét problem med den firbenede hjælper. - Han er for lækker. Han er simpelthen en for flot fyr. Alle vil så gerne hilse på ham. Det er meget vigtigt, at man ikke forstyrrer en førerhund. Det er meget vigtigt for os, der ikke kan se så godt, forklarer hun. Buster elsker at snakke med fremmede, og man kan sagtens få lov til at klappe ham, hvis man bare spørger først. Løsningen findes måske engang, når Buster skal på pension. - Så skal jeg have en grim hund, siger hun med et kæmpe grin. - Men jeg ved ikke, om de kan levere sådan en.
Folk har det med at klappe hunde - men det er vigtigt at spørge først, hvis det er en hund på arbejde.